CELEX: 32009D0603
Language: da
Date: 2009-08-05 00:00:00
Title: 2009/603/EF: Kommissionens beslutning af 5. august 2009 om betingelserne for registrering af producenter af batterier og akkumulatorer i overensstemmelse med Europa-Parlamentets og Rådets direktiv 2006/66/EF (meddelt under nummer K(2009) 6054) (EØS-relevant tekst)

8.8.2009   
            
            
               DA
            
            
               Den Europæiske Unions Tidende
            
            
               L 206/13
            
         
      KOMMISSIONENS BESLUTNING
   
   af 5. august 2009
   om betingelserne for registrering af producenter af batterier og akkumulatorer i overensstemmelse med Europa-Parlamentets og Rådets direktiv 2006/66/EF
   (meddelt under nummer K(2009) 6054)
   (EØS-relevant tekst)
   (2009/603/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets direktiv 2006/66/EF af 6. september 2006 om batterier og akkumulatorer og udtjente batterier og akkumulatorer samt om ophævelse af direktiv 91/157/EØF (1), særlig artikel 17, og
   ud fra følgende betragtninger:
   
               (1)
            
            
               Ifølge direktiv 2006/66/EF skal producenter af batterier og akkumulatorer registreres. For at undgå unødvendige administrative byrder for sådanne producenter bør der opstilles procedurebetingelser, som gælder for hele EF.
            
         
               (2)
            
            
               Det bør fastlægges nærmere, hvilke oplysninger producenter af batterier og akkumulatorer skal meddele, når de ansøger om registrering, idet sammenfald med betingelserne for andre registreringsprocedurer bør undgås.
            
         
               (3)
            
            
               Eventuelle registreringsgebyrer bør være rimelige og omkostningsbaserede for at undgå unødvendige administrative omkostninger for de pågældende producenter.
            
         
               (4)
            
            
               Foranstaltningerne i denne beslutning er i overensstemmelse med udtalelse fra det udvalg, der er oprettet i henhold til artikel 18, stk. 1, i Europa-Parlamentets og Rådets direktiv 2006/12/EF (2) —
            
         VEDTAGET FØLGENDE BESLUTNING:
   Artikel 1
   
      Registreringskrav
   
   Producenter af batterier og akkumulatorer registreres enten på papir eller elektronisk hos de nationale myndigheder eller hos de af medlemsstaterne udpegede nationale producentansvarsorganisationer (i det følgende benævnt »registreringsorganer«).
   Registreringsproceduren kan være en del af en anden producentregistreringsprocedure.
   Producenter af batterier og akkumulatorer skal kun registreres én gang i en medlemsstat, når de første gang erhvervsmæssigt markedsfører batterier og akkumulatorer på denne medlemsstats marked, og de tildeles ved registrering et registreringsnummer.
   Artikel 2
   
      Oplysninger fra producenterne
   
   Producenter af batterier og akkumulatorer meddeler registreringsorganerne de i bilaget anførte oplysninger.
   Ved registrering efter artikel 1, stk. 2, kan producenter af batterier og akkumulatorer ikke forpligtes til at forelægge andre end de i bilaget anførte oplysninger.
   Artikel 3
   
      Registreringsgebyrer
   
   Registreringsorganer må kun opkræve registreringsgebyrer, der er omkostningsbaserede og rimelige.
   Registreringsorganer, der opkræver registreringsgebyrer, skal underrette de ansvarlige nationale myndigheder om, hvordan de beregner gebyrerne.
   Artikel 4
   
      Ændring af registreringsoplysninger
   
   Medlemsstaterne sikrer, at producenterne, hvis de oplysninger, som de har meddelt i henhold til bilaget til denne beslutning, ændres, underretter det relevante registreringsorgan herom senest en måned efter ændringen.
   Artikel 5
   
      Afregistrering
   
   Hvis en producent ophører med at være producent i en medlemsstat, skal producenten underrette det relevante registreringsorgan herom og afregistreres.
   Artikel 6
   Denne beslutning er rettet til medlemsstaterne.
   
      Udfærdiget i Bruxelles, den 5. august 2009.
      
         
            På Kommissionens vegne
         
         Stavros DIMAS
         
         
            Medlem af Kommissionen
         
      
   
   
      (1)  EUT L 266 af 26.9.2006, s. 1.
   
      (2)  EUT L 114 af 27.4.2006, s. 9.
   
      BILAG
      
         OPLYSNINGER, DER INDGIVES MED HENBLIK PÅ REGISTRERING
      
      
                  1.
               
               
                  Producentens navn og eventuelle beskyttede varenavne, som producenten benytter i den pågældende medlemsstat.
               
            
                  2.
               
               
                  Producentens adresse(r): postnummer og sted, gadenavn og -nummer, land, URL-adresse, telefonnummer, samt i givet fald producentens kontaktperson, telefaxnummer og e-mail-adresse.
               
            
                  3.
               
               
                  Angivelse af den type batterier og akkumulatorer, som producenten markedsfører: bærbare batterier og akkumulatorer, industribatterier og -akkumulatorer eller automobilbatterier og -akkumulatorer.
               
            
                  4.
               
               
                  Oplysninger om, hvordan producenten opfylder betingelserne: individuelt eller kollektivt.
               
            
                  5.
               
               
                  Registreringsansøgningens dato.
               
            
                  6.
               
               
                  Producentens nationale identifikationskode, inkl. producentens europæiske momsnummer eller nationale momsnummer (fakultativt).
               
            
                  7.
               
               
                  Erklæring om, at de meddelte oplysninger er sandfærdige.